Unimunat nousivat suosioon – "Kaikki ovat käytössä joka yö"

JÄTTIHITTI Uusia uniputkia viritteillä Helsinki-Vantaalle ja noin 20 ulkomaiselle lentoasemalle.

Unimunat ovat palvelleet väsyneitä ja rentoutumishaluisia lentomatkustajia Helsinki-Vantaalla helmikuusta 2015 lähtien. Arkisto/Päivi Tuovinen Päivi Tuovinen

Tuomas Massinen

GoSleep-uniputket eli unimunat ovat saavuttaneet valtavan suosion Helsinki-Vantaan lentoasemalla. Patentoitu suomalainen innovaatio on kovassa nosteessa myös ulkomailla.

Unimunat ovat palvelleet väsyneitä ja rentoutumishaluisia matkustajia Helsinki-Vantaalla helmikuusta 2015.

–Tällä hetkellä kaikki Helsinki-Vantaan 22 unimunaa ovat käytössä joka yö. Tarvetta on isommalle uniputkimäärälle, ja elokuussa niitä tulee mahdollisesti lisää kaukomatkailijoiden porteille, kertoo uniputket valmistavan GoSleep Oy:n toimitusjohtaja Jussi Piispanen

Parhaillaan yhtiö neuvottelee uusien uniputkialueiden perustamisesta jopa parillekymmenelle ulkomaiselle lentoasemalle.

–Ne ovat Euroopan ja Kaukoidän maiden pääasemia. Toivon, että suunnitelmat toteutuvat mahdollisimman pitkälle tänä vuonna.

Yhtiön ensimmäiset unimunat ilmestyivät Abu Dhabin lentoasemalle 2013. Ulkomailla niitä on myös Tokion, Amsterdamin, Tallinnan ja New Yorkin lentokentillä.

Helsinki-Vantaa on tarjonnut palvelun ensimmäisenä lentoasemana Euroopassa. Muualla Suomessa uniputkia ei ole, lukuun ottamatta Joroisten huoltoaseman testiputkea.

Helsinki-Vantaalla portilla 31 on nyt 19 unimunaa. Unimunia löytyy myös Finnairin loungeista Schengen- ja non-Schengen-alueilta. Yhtiö käy Finavian kanssa neuvotteluja uusista unikapseleista porteille 36–38. Yhtiön tavoitteena on laajentaa toimintaa muillekin Suomen lentoasemille. Piispasen mukaan markkinoille ei ole ilmaantunut suoranaisia uniputkien kilpailijoita.

–Lähimmät kilpailijat ovat minihotelleja, joita on Münchenissä ja Dubaissa. Minihotellit ovat kuitenkin enemmän rakennuksia. Uniputket ovat siirreltäviä huonekaluja, ja siksi niistä myös pidetään.

Piilotorkut unimunassa GoSleep-uniputket on suunnattu lentomatkustajille, jotka haluavat levätä tai työskennellä rauhassa muiden katseilta ja suojassa hälyltä. Istuin muuttuu sängyksi, ja sen päälle vedettävä kupu eristää ympäriltä valoa ja ääntä. Helsinki-Vantaan unimunien asiakkaat ovat olleet pääosin aasialaisia ja eurooppalaisia lentomatkustajia. Yhden hengen uniputkia voi käyttää ilmaiseksi kello 6–22. Muina aikoina palvelun maksu on alkaen kuusi euroa tunnilta. Matkustajille on tarjolla myös pakettiratkaisuja, joista suosituin on ollut 35 euron vaihtoehto. Tämä sisältää yhden yön unimunassa, tyynyn ja peiton. Uniputkiyhtiön toimitusjohtaja Jussi Piispanen ei paljasta myyntilukuja, mutta toteaa, että "hyvin menee". Unimunat ovat aiheuttaneet Helsinki-Vantaalla "hyvää vyöryä".